אדם מוריסון

אדם ג'ון מוריסון (באנגלית: Adam John Morrison; נולד ב-19 ביולי 1984) הוא כדורסלן עבר אמריקאי, אשר היה פעיל בין השנים 2006–2012. נבחר על ידי שארלוט בובקאטס בבחירה השלישית של דראפט ה-NBA‏ 2006 לאחר קריירת מכללות מרשימה, אך אכזב כשחקן מקצועי ופרש ממשחק כבר לאחר 6 עונות. נחשב בעיני פרשנים רבים לאחד מנבחרי הדראפט המאכזבים ביותר אי פעם. מוריסון נולד בעיר גלנדייב שבמונטנה, ובגיל 9 עבר עם משפחתו לספוקיין שבמדינת וושינגטון. בכיתה ח' רזָה מוריסון בכ-15 ק"ג תוך מספר חודשים, ולאחר שחש בחולשה גופנית במהלך מחנה כדורסל בו השתתף, הובהל לחדר מיון ואובחן כחולה בסוכרת מסוג 1. על אף מחלתו הפך מוריסון לשחקן המוביל בקבוצת הכדורסל של "תיכון מיד" המקומי, והוליך אותה בשנת 2003 למעמד גמר אליפות התיכונים של וושינגטון. במשחק הגמר קלע מוריסון 37 נקודות, אך קבוצתו הפסידה מול "תיכון פרנקלין", אותה הוביל ארון ברוקס. בשנת 2003 החל מוריסון ללמוד באוניברסיטת גונזגה, ובעונתו הראשונה בקבוצת הכדורסל שלה קלע 11.4 נקודות למשחק כשחקן ספסל. בעונה העוקבת הפך לקלעי המוביל של הקבוצה, כשקלע ממוצע של 19 נקודות למשחק, ונבחר לחמישיית העונה של מחוז החוף המערבי (WCC). בעונתו השלישית בגונזגה הוביל את כל שחקני ליגת המכללות עם 28.1 נקודות בממוצע למשחק, והוליך את קבוצתו לשלב שמינית גמר טורניר אליפות המכללות (NCAA Sweet Sixteen) בפעם הרביעית בלבד בתולדותיה. במשחק שמינית הגמר מול UCLA קלע מוריסון 24 נקודות, אך גונזגה הפסידה בתוצאה 71–73 לאחר שכבר הובילה ב-17 הפרש. בשניות הסיום של המשחק פרץ מוריסון בבכי, ולאחר שריקת הסיום נשכב על רצפת האולם וכיסה את פניו. הבעת הרגשות העזה של מוריסון זכתה לתגובות רבות, והפכה ברבות השנים לאחד מרגעיו הזכורים ביותר בקריירה. בסיום אותה עונה עזב מוריסון את גונזגה, והעמיד את עצמו לבחירה בדראפט ה-NBA. בדראפט ה-NBA‏ 2006 נלקח מוריסון על ידי שארלוט בובקאטס בבחירה השלישית, אחרי אנדראה ברניאני ולמרכוס אולדרידג'. בכך היה מוריסון השחקן הראשון שנבחר על ידי מייקל ג'ורדן כבעלים של הקבוצה. בתחילת עונת הרוקי שלו הציג יכולת מבטיחה עם ממוצע של 15.3 נקודות למשחק ב-15 משחקיו הראשונים, אך בהמשך זכה לדקות משחק מועטות יותר וסיים את העונה עם 11.8 נקודות למשחק ב-37.6% קליעה מהשדה בלבד. באוקטובר 2007 סבל מוריסון מקרע ברצועה הצולבת הקדמית של ברכו הימנית, אחרי שלוק וולטון הפיל אותו לרצפה בקרוסאובר. ונאלץ להחמיץ את כל עונת 2007/2008. בעונה העוקבת זכה לכ-15 דקות בממוצע למשחק בשארלוט, וקלע 4.5 נקודות למשחק בלבד. בפברואר 2009 נשלח יחד עם שאנון בראון בטרייד ללוס אנג'לס לייקרס, בתמורה לוולדימיר ראדמנוביץ'. בעונות 2009 ו-2010 זכה עם הלייקרס באליפות ה-NBA, אך מיעט לשחק ושותף בשני משחקי פלייאוף בסך הכול. בספטמבר 2011 חזר מוריסון לשחק לאחר שנת הפסקה, וחתם על חוזה בכוכב האדום בלגרד מליגת העל הסרבית. לאחר 8 משחקים בבלגרד, בהם קלע 15.5 נקודות למשחק, שוחרר מהקבוצה. בינואר 2012 חתם על חוזה בבשיקטש מליגת העל הטורקית. בשמונת משחקיו בקבוצה קלע 11.8 נקודות למשחק, בטרם שוחרר ופרש ממשחק. מדיה וקבצים בנושא אדם מוריסון בוויקישיתוף פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA עירו מוניץ‏, אדם בתוך עצמו נשאר, באתר וואלה, 30 בדצמבר 2009 ישי רז‏, מוריסון שוב פותח את הדלתות, באתר וואלה, 3 בדצמבר 2011 עשרת ה"באסטים" הגדולים בתולדות ה-NBA, באתר רויטרס, 20 במאי 2019 עשרת ה"באסטים" הגדולים ביותר מאז שנת 2000, באתר bleacherreport.com,‏ 7 במאי 2018 החיים כ"באסט" ב-NBA, באתר bleacherreport.com,‏ 21 ביוני 2016 המאבק של מוריסון בסוכרת, באתר ספורטס אילוסטרייטד, 19 בינואר 2004 ברוקס ומוריסון הולכים בדרכים נפרדות, באתר seattletimes.com,‏ 12 במאי 2009 סטטיסטיקות המכללות של מוריסון, באתר sports-reference.com סטטיסטיקות המשחק בין גונזגה ל-UCLA, באתר sports-reference.com UCLA, Gonzaga, and the Legacy of Adam Morrison's Tears, באתר vice.com,‏ 27 במרץ 2015 Adam Morrison cries, America squirms, באתר sfgate.com,‏ 26 במרץ 2006 רשימת הנבחרים בדראפט 2006, באתר basketball-reference.com הלייקרס מצרפים את מוריסון ובראון, באתר הקבוצה, 7 בפברואר 2009 פרופיל, באתר proballers.com